Document ID: 32005R0521

32005R0521
L 084/3
SLUŽBENI LIST EUROPSKE UNIJE
UREDBA KOMISIJE (EZ) br. 521/2005
od 1. travnja 2005.
o izdavanju trajnog odobrenja za dodatak i privremenog odobrenja za novo korištenje određenih dodataka već odobrenih u hrani za životinje
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 70/524/EEZ od 23. studenoga 1970. o dodacima hrani za životinje (1), a posebno njezin članak 3., članak 9.d stavak 1. i članak 9.e stavak 1.,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje za korištenje u hranidbi životinja (2), a posebno njezin članak 25.,
budući da:
(1)
Uredbom (EZ) br. 1831/2003 utvrđuje se izdavanje odobrenja za dodatke za korištenje u hranidbi životinja.
(2)
Člankom 25. Uredbe (EZ) br. 1831/2003 utvrđuju se prijelazne mjere u vezi sa zahtjevima za izdavanje odobrenja za dodatke hrani za životinje, koji se podnose u skladu s Direktivom 70/524/EEZ prije datuma početka primjene Uredbe (EZ) br. 1831/2003.
(3)
Zahtjevi za izdavanje odobrenja za dodatke s popisa iz Priloga ovoj Uredbi podneseni su prije datuma početka primjene Uredbe (EZ) br. 1831/2003.
(4)
Početne napomene u vezi s tim zahtjevima, kako je utvrđeno člankom 4. stavkom 4. Direktive 70/524/EEZ, proslijeđene su Komisiji prije datuma početka primjene Uredbe (EZ) br. 1831/2003. Stoga se ti zahtjevi i dalje obrađuju u skladu s člankom 4. Direktive 70/524/EEZ.
(5)
Upotreba enzimskog pripravka endo-1,3(4)-beta-glukanaze dobivenog od Trichoderma longibrachiatum (ATCC 2106), endo-1,4-beta-ksilanaze dobivenog od Trichoderma longibrachiatum (ATCC 2105) i subtilizina dobivenog od Bacillus subtilis (ATCC 2107) po prvi je put privremeno odobrena na tovnim pilićima Uredbom Komisije (EZ) br. 1636/1999 (3). Podneseni su novi podaci kao potpora zahtjevu za izdavanje odobrenja bez vremenskog ograničenja za upotrebu tog enzimskog pripravka. Procjena pokazuje kako su uvjeti utvrđeni člankom 3.a Direktive 70/524/EEZ za izdavanje tog odobrenja ispunjeni. U skladu s time bi trebalo odobriti upotrebu tog enzimskog pripravka bez vremenskog ograničenja, kako je predviđeno Prilogom I. ovoj Uredbi.
(6)
Upotreba enzimskog pripravka 6-fitaze dobivenog od Aspergillus oryzae (DSM 14223) odobrena je bez vremenskog ograničenja na tovnim pilićima, kokošima nesilicama, tovnim puranima, prasadi, tovnim svinjama i krmačama Uredbom Komisije (EZ) br. 255/2005 (4). Podneseni su novi podaci kao potpora zahtjevu za proširenje odobrenja za upotrebu tog enzimskog pripravka na salmonide. Europska agencija za sigurnost hrane (EFSA) donijela je mišljenje o upotrebi ovog pripravka, u kojemu je zaključila kako on ne predstavlja rizik za salmonide pod uvjetima utvrđenima u Prilogu II. ovoj Uredbi. Procjena pokazuje kako su uvjeti za takvo odobrenje utvrđeni člankom 9.e stavkom 1. Direktive 70/524/EEZ ispunjeni. U skladu bi s time upotrebu tog enzimskog pripravka trebalo privremeno odobriti na razdoblje od četiri godine, kako je predviđeno Prilogom II.
(7)
Upotreba pripravka koji sadrži mikroorganizam Enterococcus faecium (DSM 7134) po prvi je put privremeno odobrena na prasadi i tovnim svinjama Uredbom Komisije (EZ) br. 666/2003 (5). Podneseni su novi podaci kao potpora zahtjevu za proširenje odobrenja za upotrebu tog pripravka na tovnim pilićima. EFSA je 28. listopada 2004. donijela pozitivno mišljenje o sigurnosti upotrebe tog dodatka na tovnim pilićima pod uvjetima utvrđenima u Prilogu III. ovoj Uredbi. Procjena pokazuje kako su uvjeti za takvo odobrenje utvrđeni člankom 9.e stavkom 1. Direktive 70/524/EEZ ispunjeni. U skladu s time, upotrebu tog pripravka trebalo bi privremeno odobriti na razdoblje od četiri godine, kako je predviđeno Prilogom III.
(8)
Procjena tih zahtjeva ukazuje na potrebu za postupcima za zaštitu radnika od izloženosti dodacima utvrđenima u Prilozima. Takva bi se zaštita trebala osigurati primjenom Direktive Vijeća 89/391/EEZ od 12. lipnja 1989. o uvođenju mjera za poticanje poboljšanja sigurnosti i zdravlja radnika na radu (6).
(9)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Pripravak koji pripada skupini „Enzima”, kako je utvrđeno u Prilogu I., odobrava se za upotrebu bez vremenskog ograničenja kao dodatak u hranidbi životinja pod uvjetima utvrđenima u tom Prilogu.
Članak 2.
Pripravak koji pripada skupini „Enzima”, kako je utvrđeno u Prilogu II., privremeno se odobrava na razdoblje od četiri godine kao dodatak u hranidbi životinja pod uvjetima utvrđenima u tom Prilogu.
Članak 3.
Pripravak koji pripada skupini „Mikroorganizama”, kako je utvrđeno u Prilogu III., privremeno se odobrava na razdoblje od četiri godine kao dodatak u hranidbi životinja pod uvjetima utvrđenima u tom Prilogu.
Članak 4.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 1. travnja 2005.

Labels: 3
16
17
6